8.4.2009	443/08/2008

Oikeusministeriö

Viite	Oikeusministeriön lausuntopyyntö OM 27/41/2007 OM009:00/2009  

Asia	EU:n rautatievastuuasetuksen täytäntöönpano Suomessa

Oikeusministeriö on pyytänyt viitekohdassa mainitulla lausuntopyynnöllään liikenne- ja viestintäministeriön lausuntoa EU:n III rautatiepakettiin kuuluvan rautatieliikenteen matkustajien oikeuksista ja velvollisuuksista annetun Euroopan parlamentin ja neuvoston asetuksen (EY) N:o 1371/2007 (jäljempänä ”rautatievastuuasetus”) täytäntöönpanoa Suomessa koskevasta muistiostaan. Liikenne- ja viestintäministeriö viittaa oikeusministeriölle 20.11.2008 rautatievastuuasetuksesta ja sen soveltamisalarajauksista antamaansa lausuntoon ja yhtyy oikeusministeriön muistiossa esitettyihin alustaviin kantoihin. Liikenne- ja viestintäministeriö pitää muistiossa esitettyihin perusteluihin viitaten perusteltuna myös oikeusministeriön kantaa, jonka mukaan nykyisin sovellettavaa viivästysvastuusääntelyä rautatiekuljetuslain 21 §:ssä ei muuteta rautatievastuuasetuksen voimaantulon johdosta. Kuitenkin rautatievastuuasetuksen mukaisten viivästysvastuusäännösten ja rautatiekuljetuslain 21 §:n välistä suhdetta on syytä selkeyttää ja varmistaa, ettei viivästystilanteessa suoritettava korvaus ylitä tosiasiassa aiheutuneen vahingon määrää, kuten oikeusministeriön kannassa todetaan. 

Rautatievastuuasetuksen soveltamisalarajauksista ja sovellettavista viivästysvastuusäännöksistä päättää viime kädessä eduskunta. Liikenne- ja viestintäministeriö pitää perusteltuna, että valtioneuvoston kanta oikeusministeriön muistiossa käsiteltyihin asioihin valmistellaan oikeusministeriön ja liikenne- ja viestintäministeriön yhteistyönä ottaen huomioon asioiden liikennepoliittinen merkitys.

Osastopäällikkö,
ylijohtaja			Juhani Tervala

Hallitusneuvos 		Hannu Pennanen

Tiedoksi:	Ratahallintokeskus
	Rautatievirasto
	Pääkaupunkiseudun yhteistyövaltuuskunta YTV
VR Osakeyhtiö